《斋居有怀李宾之侍读次街字如字二韵 其二》
明代·程敏政

潇洒仙郎玉不如，春来多病想离居。赓酬未觉诗禅定，笑语偏惊墨妙疏。

斋舍月明灯晕小，严城风静柝声虚。知君此夕应无寐，起望星垣候属车。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。